**Határozati javaslatok**

**az „Egyéb személyi ügyek” című napirendhez**

**I.**

**HATÁROZATI JAVASLAT**

**........./2015.(I. 29.) Kgy. számú határozat**

Szombathely Megyei Jogú Város Közgyűlése, mint munkáltató a Munka Törvénykönyvéről szóló 2012. évi I. törvény (a továbbiakban: Mt.) 78.§ (1) bekezdés a) pontja alapján a mai napon

**azonnali hatályú felmondással megszünteti**

Mérei Tamásnak a Savaria Szimfonikus Zenekar vezetői feladataira az 589/2013.(XI.28.) Kgy. határozattal adott megbízatását,

továbbá a közalkalmazottak jogállásáról szóló 1992. évi XXXIII. törvény (a továbbiakban: Kjt.) 33/A. (1) bekezdés a) pontja alapján

**rendkívüli felmentéssel megszünteti**

a Savaria Szimfonikus Zenekarnál fennálló határozatlan idejű intézmény igazgatói megbízatását.

Legkésőbb a munkaviszonya, közalkalmazotti jogviszonya megszűnésétől számított ötödik munkanapon a munkabére, egyéb járandóságai, valamint a munkaviszonyra vonatkozó szabályban és egyéb jogszabályokban előírt igazolásai kiadására sor kerül.

Munkakörét az előírt rendben köteles átadni és a munkáltatóval elszámolni. A munkakörét, munkavégzése során birtokába került, a munkáltatót megillető eszközöket, dokumentumokat, iratokat az ügyek állásáról szóló tájékoztatással együtt legkésőbb 2015. február 3. napján az intézmény vezetésével megbízott személynek köteles átadni a Savaria Szimfonikus Zenekar székhelyén.

A felmondás ellen az Mt. 287.§ (1) bekezdése alapján a közléstől számított 30 napon belül nyújtat be keresetet a Szombathelyi Közigazgatási és Munkaügyi Bírósághoz.

**Indokolás**

Az Mt. hivatkozott 78.§ (1) bekezdés a) pontja alapján a munkáltató vagy a munkavállaló a munkaviszonyt azonnali hatályú felmondással megszüntetheti, ha a másik fél a munkaviszonyból származó lényeges kötelezettségét szándékosan vagy súlyos gondatlansággal jelentős mértékben megszegi. Mérei Tamás 2015. január 14-én személyesen tájékoztatta a polgármestert arról, hogy 2012 évtől kezdődően 100 millió forint nagyságrendű tartozásállománnyal rendelkezik a Savaria Szimfonikus Zenekar. Erről azért nem értesülhetett a korábbiakban a fenntartó, mert ezek a kötelezettségvállalások az önkormányzat felé küldött pénzügyi beszámolókban nem kerültek feltüntetésre. Ezen bejelentés nyomán belső ellenőrzési vizsgálat került elrendelésre az intézménynél a 2012-2014. évek pénzügyi-gazdálkodási szabályszerűsége tárgyában.

A vizsgálat a 2015. január 29-i Közgyűlést megelőző időpontig feldolgozott dokumentumok, információk alapján az alábbiakat tárta fel:

A vizsgálat 3 év, 2012-2013-2014. év pénzügyi folyamatainak áttekintésre vonatkozik. Ebből kettő, már lezárt év jogszabályban előírt beszámolói valódiságát kérdőjelezi meg, hogy a beszámolóba beállított szállítóállomány, kötelezettség mértéke nem valós, a beállítottnál magasabb. Ez részben a következő évre áthozott, de a beszámolóban nem szerepeltetett számlaállomány, amely a következő évben részben kifizetésre került, illetve 2012. évi számláknál az is előfordult, hogy a kötelezettségvállalás 2012. év közepi teljesítést tükrözött, de a számlát csak 2013. évben állították ki, tehát a 2012. évi szállítói állományban nem szerepelt.

Megállapítást nyert, hogy a vizsgált két évben (2012-2013) - erre szóban a vizsgálat megkezdésekor rákérdezett az ellenőrzés - a kötelezettségvállalások jogszabályban előírt nyilvántartását nem vezették.

A vizsgálathoz a gazdasági vezető által átadott, az ő nyilvántartásában ki nem fizetett számlákként szereplő bizonylatok értéke, azaz a 2015. évre áthúzódó kifizetési kötelezettségek nagyságrendje önkormányzati biztos kijelölését igénylik. Az Áht. 71.§ (1) bekezdése alapján, mivel a Savaria Szimfonikus Zenekar harminc napon túli, lejárt esedékességű elismert tartozásállományának mértéke két egymást követő hónapban eléri az éves eredeti kiadási előirányzatának 10%-át, a Közgyűlés a költségvetési szervhez ........./2015.(I.29.) Kgy. számú határozatában önkormányzati biztos kirendeléséről döntött.

Az ismertetett munkaviszonyból származó kötelezettségek megszegésének jelentős mértéke, valamint az a tény, hogy a munkavállaló mindezeket – jellegükből adódóan – csak szándékosan vagy súlyos gondatlansággal követhette el, ezért indokolt az azonnali hatályú felmondás a munkáltató részéről. A Közgyűlés azonnali hatályú felmondást megalapozó kötelezettségszegésnek minősítette, hogy Mérei Tamás a munkáltató bizalmával súlyosan visszaélt, a munkáltató gazdasági érdekeit súlyosan sértette és veszélyeztette. E körben értékelte a Közgyűlés jelentős érdeksérelemnek azt, hogy Mérei Tamás szerződéses kötelezettségeinek nem tett eleget, oly mértékben, hogy önkormányzati biztos kirendelése vált szükségessé a fent ismertetettek szerint. Azzal, hogy Mérei Tamás, mint vezetői munkakört betöltő munkavállaló több éven keresztül nem tájékoztatta munkáltatóját az intézménynél jelentkező problémákról, a bizalmi állásban tőle különösen elvárható együttműködési kötelezettségét szándékosan megszegte.

Mivel a nyilvántartásokból az állapítható meg, hogy Mérei Tamás az Mt. alapján történt vezető állású munkavállalói megbízatása mellett a Kjt. alapján határozatlan idejű intézmény igazgatói közalkalmazotti kinevezéssel is rendelkezik, indokolt ezen vezetői megbízatás azonnali hatályú megszüntetése is.

**Felelős:** Dr. Puskás Tivadar polgármester

 Koczka Tibor alpolgármester

 (A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal

**II.**

HATÁROZATI JAVASLAT

**…/2015. (I. 29.) Kgy. számú határozat**

1. Szombathely Megyei Jogú Város Közgyűlése - a Savaria Szimfonikus Zenekar igazgatója vezetői munkakörének, illetve közalkalmazotti jogviszonyának megszüntetésére tekintettel – a Savaria Szimfonikus Zenekar vezetői feladatainak ellátásával 2015. január 30. napjától a vezetői munkakör betöltésére vonatkozó eredményes pályázati eljárás lefolytatásáig terjedő határozott időre az intézmény zenekari titkárát, Kiss Barnát bízza meg.

A Közgyűlés a megbízott vezető illetményét vezetői megbízása időtartamára 600.000 Ft összegben határozza meg.

A Közgyűlés felhatalmazza a polgármestert, hogy a szükséges munkaügyi dokumentumokat aláírja.

1. A Közgyűlés felkéri a polgármestert, hogy a Savaria Szimfonikus Zenekar vezetői feladatainak ellátása érdekében – az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. tv. 39-43. §-aira is tekintettel – a szükséges pályázati eljárást folytassa le.

**Felelős:** Dr. Puskás Tivadar polgármester

 Koczka Tibor alpolgármester

 Molnár Miklós alpolgármester

 Dr. Károlyi Ákos aljegyző

 /a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője/

**Határidő:** azonnal /az 1. pont vonatkozásában/

 eredményes pályázati eljárás lefolytatása /a 2. pont vonatkozásában/